**שנתון תשע"ח**

**מסלול למצטיינים - לימודי הדגש בפסיכולוגיה פוליטית**

הפקולטה למדעי החברה והמחלקה למדע המדינה גאות להשיק מסלול לימודי הדגש בנושא פסיכולוגיה פוליטית.

התכנית תציע לתלמידים מצטיינים במחלקה למדע המדינה מסגרת מיוחדת המפגישה בין שני עולמות התוכן – **הפסיכולוגיה והפוליטיקה**.

אם רציתם לדעת למה קמפיינים פוליטיים מסוימים מצליחים ואחרים נכשלים, איך אנשים מחליטים למי להצביע, מה הקשר בין אמונות דתיות לעמדות פוליטיות, איך נוצרים סטריאוטיפים, למה קבוצות נלחמות זו בזו, או מה עומד בבסיס חוסר סובלנות כלפי מהגרים - בתכנית תיחשפו למחקר מעולם הפסיכולוגיה הפוליטית, שמנסה לתת תשובות לשאלות אלה ורבות אחרות.

פסיכולוגיה פוליטית משתמשת בכלים ותיאוריות מעולם הפסיכולוגיה כדי לבחון סוגיות פוליטיות ולראות אותן מפרספקטיבה ייחודית. כך, תיאוריות בפסיכולוגיה חברתית וקוגניטיבית, תיאוריות אישיות, וגם תיאוריות בנוירו-פסיכולוגיה ובפסיכולוגיה אבולוציונית, משמשות כדי לחקור פוליטיקאים, התנהגות אזרחים, פעילים פוליטיים, תוצאות פוליטיות ומוסדות פוליטיים.

ידע בתחום הפסיכולוגיה הפוליטית הוא כלי משמעותי בארגז הכלים של אנשי מקצוע בעולם הפוליטי, ומשמש כיום בשטח בתחומים של ייעוץ פוליטי, ניהול קמפיינים תקשורתיים, יישוב סכסוכים, קבלת החלטות במגזר הציבורי, שינוי עמדות ושכנוע, ואף הוראה וחינוך.

מספר המקומות בתכנית מוגבל.

הגשת המועמדות תסתיים בתאריך 30.09.2017.

סטודנטים המעוניינים להתמיין לתכנית יכולים לקבל פרטים נוספים באתר המחלקה למדע המדינה, או במייל [political@savion.huji.ac.il](mailto:political@savion.huji.ac.il).

המסלול מיועד בייחוד לתלמידים מצטיינים במסלול דו חוגי מדע המדינה ופסיכולוגיה, כלכלה, סוציולוגיה או תקשורת.